《松涛轩》
元代·张昱

松声学海涛，汹汹不可息。如驱万山泉，迸落千丈石。

浩然入清听，心与境为一。焉知咸阳道，车马走赤日。

大哉利名事，静者梦不及。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。